Kwaito-sanger veg om lewe ná diagnose | Maroela Media
Mduduzi Tshabalala, bekend as Mandoza. Foto: www.youtube.com
Die kwaito-musikant Mduduzi Tshabalala, beter bekend as Mandoza, veg om sy lewe nadat breinkanker by hom gediagnoseer is.
Volgens berigte het hy in Mei 2015 siek geword, maar het hy en sy vrou, Mpho, die nuus stil gehou omdat hulle "wou fokus op sy beterskap". Mandoza het in April vanjaar aangekondig hy is kankervry. Die kanker het nou egter na sy brein versprei.
Die 38-jarige Mandoza het in 2000 multi-platinumstatus verwerf met sy album Nkalakatha. Die album is vervaardig deur Gabi le Roux.
Le Roux het op sy Facebook-blad geskryf oor sy vriend se beproewing. "'n Groot seun van ons Mzansi is in die moeilikheid," het hy geskryf.
"Mandoza veg om sy lewe nadat hy kankerbehandeling ontvang het in 2015; dit het ongelukkig nou versprei na sy brein. Dokters en mediese personeel probeer alles in hul vermoë en ons hoop vir sy herstel," het Le Roux verder geskryf. "Mpho en die Tshabalala-familie het al sy vriende en ondersteuners gevra om vir hom te bid, om te wink in die rigting van die voorvaders en om hom in hulle gedagtes te hou in hierdie tyd."
Le Roux het ook gevra dat die publiek respekvol en diskreet sal wees in hul reaksie op die aankondiging.
Deel van: Bekendes, Nuus
Video: Marno van der Merwe oor flaters en poetse
Baie jammer om dit te hoor, sterkte aan al die familie en vriende.
Baie sterkte vir hom en sy familie en vriende, dis 'n taai ding om te beveg!
Baie sterkte. Kanker is niemand se maat nie.
Ek sal hom in my gebede opdra aan my Lewende God, maar ongelukking kan ek nie die voorvaders daarom vra nie wat hulle is dood.
Baie sterkte aan die familie en hoop dat hulle ook God Drie Enig sal aanvaar as die enigste God, voordat dit te laat is.
Hy as sanger het een van die eerste sangers geword wat deur die kleur grens gebreek het met kwaito musiek.